Olkimattoja
Olkimattoja. Useissa Oulun läänin kunnissa on ruvettu kutomaan n. s. kynnysmattoja oljistakin, eikä vaan kaisloista, kuten tähän saakka. Koska olkimatot ovat huomatut käytännössä kestävämmiksi kuin kaislamatot, saadaan edellisistä parempi hintakin. Sadottain perheitä elättää itseänsä tällä teollisuudella Pohjanmaalla, vieläpä rikastuvatkin, mutta ainoastaan siten, että kuljettavat niitä muuallekin eikä vaan Ouluun ja Raaheen, missä niistä maksetaan hyvin vähän. Nyt on eräs Raahelainen ruvennut kuljettamaan noita mattoja Venäjällekin suuremmissa joukoissa, sekä muihin Suomen kaupunkeihin. Viime talvena toi hän niitä vaunulastillisen tänne Helsinkiin, josta viikon päivät niitä täällä myöskenneltyänsä, palasi parin sadan markan voitolla. Pari vuotta harjoitettuansa tuota kauppaa on sama henkilö koonnut itsellensä melkoisen omaisuuden vaikka sitä ennen kerjuulla perhettänsä elätti.

Lattiamattojakin on Pohjanmaalla ruvettu kutomaan oljista. Niitä valmistetaan kangaspuissa, kuten muitakin mattoja. Loimet tietysti ovat langoista ja kuteet oljista. Ennen kutomista liuotetaan oljet lämpimässä vedessä, joka tekee että ne ovat kestäviä kutoa. Tuollaiset matot ovat yhtä kestäviä kuin rättimatotkin, ja näöltänsä siistimpiä. Eräässäkin talossa Siikajoella on tehty oljista lattiamatot ja myyty rätit paperitehtaaseen.

[Lähde: Uusi Suometar 6.2.1890 sivu 3]

Uusi Suometar